Mafyou 6
Jézi Palé Konsèné Lachawité
1"Pwan pokosyon pou pa fè bon twavay ou an piblik, pou moun wè ki sa ou ka fè. Si ou fè sa, ou pa kay jwenn pyès péyiman an lanmen Papa'w Bondyé ki an syèl.
2"Pou wézon sala, lè ou ka fè chawité, pa fè'y pou tout moun wè, kon sé ipokwit-la ka fè an légliz sé Jwif-la épi asou lawi-a. Mwen ka asiwé'w yo ja jwenn tout péyiman yo paski yo ka fè sa pou moun sa di ki kantité bon yo bon. 3Mé lè ou ka édé an moun ki maléwé, fè'y adan an mannyè pou pa menm pli bon kanmawad ou konnèt. 4Kon sa kado-a ou bay-la kay wèsté an sigwé, épi Papa'w Bondyé kay péyé'w paski i ka wè tout sa ou fè an sigwé.
Jézi Palé Konsèné Lapwiyè
(Louk 11:2-4)
5"Lè ou ka pwédyé, pa fè kon sé ipokwit-la. Yo enmen doubout èk pwédyé an légliz sé Jwif-la épi an lawi-a pou tout moun sa wè yo. Mwen ka asiwé'w, yo ja jwenn péyiman yo. 6Mé lè ou ka pwédyé, antwé an chanm ou, fèmé lapòt-la, épi pwédyé bay Papa'w Bondyé pyèsonn pa ka wè-a. Épi Bondyé ki ka wè tout sa ou fè an sigwé kay ba'w péyiman pou sa.
7"Lè ou ka pwédyé, pa bat bouch ou ennitil kon sé moun-an ki pa konnèt Bondyé-a. Yo kwè yo kay wisivwè sa yo mandé paski yo ka pwédyé lonng. 8Pa pwédyé kon yo paski Papa'w Bondyé ja konnèt tout sa ou bizwen avan ou mandé'y.
9"Mi kalité lapwiyè-a pou'w pwédyé:
'Papa nou ki an syèl,
nou ka pwédyé pou tout moun onnowé'w kon Bondyé.
10Nou ka pwédyé pou tout moun vini anba kondwit ou,
épi pou tout moun obéyi'w asou latè-a
menm kon tout sa ki an syèl ka obéyi'w.
11Ban nou jòdi-a manjé-a nou bizwen-an.
12Pawdonnen nou péché nou
menm kon nou ka pawdonnen moun ki fè nou mové.
13Pa kité nou tonbé anba tantasyon,
mé délivwé nou anba lanmen Denmou-an.'
14Si ou pawdonnen moun ki fè'w mové, Papa'w Bondyé ki an syèl kay pawdonnen péché'w tou. 15Mé si ou wifizé pawdonnen moun-an ki fè'w mové-a, Papa'w Bondyé kay wifizé pawdonnen péché'w tou.
Jézi Palé Konsèné Kwèsyon Wèsté San Manjé-a
16"Lè ou ka wèsté san manjé pou'w adowé Bondyé, pa fè fidji'w lonng kon sé ipokwit-la ka fè. Yo ka fè kò yo gadé sonm pou moun sa wè yo ka wèsté san manjé. Mwen ka asiwé'w, yo ja jwenn péyiman yo. 17Mé lè ou ka wèsté san manjé, lavé fidji'w épi byen penyen chivé'w 18pou moun pa sav ou ka wèsté san manjé. Mé Papa'w Bondyé pyèsonn pa ka wè-a, sé li yonn ki kay sav. Épi sé li ki ka wè tout sa ki ka fèt an sigwé, épi i kay ba'w péyiman'w.
Mannyè Moun Sa Jwenn Wichès An Syèl
(Louk 12:33-34)
19"Pa sové tout wichès ou asou latè-a koté wavèt pé manjé'y épi lawouj pé pwan'y, koté vòlè sa kasé kay ou pou vòlè'y. 20Mé mété wichès ou an syèl koté wavèt épi lawouj pa sa jwenn li, épi koté vòlè pa sa kasé pou vòlè'y, 21paski koté wichès ou yé, sé la tjè'w kay yé tou.
22"Zyé'w sé menm kon klèté pou kò'w. Si zyé'w bon, tout kò'w kay an klèté, 23mé si zyé'w pa bon, tout kò'w kay an nwèsè. Si klèté-a ki andidan'w-lan sé nwèsè, sé pa ti nwèsè ki andidan'w!
24"Pyès moun pa sa an sèvant pou dé diféwan mèt. Swé i hayi yonn épi kontan lòt-la, ében i kay ni pou ladjé yonn épi tjenbé lòt-la. Ou pa sa an sèvant pou Bondyé épi an sèvant pou lajan an menm di tan-an.
Jézi Palé Konsèné Twakasman
25"Sé pou sa mwen ka di'w, pa twakasé lidé'w pou manjé ében bwè pou'w viv, ében had pou'w mété. Mwen ka asiwé'w, lavi'w pli enpòtan pasé manjé, épi kò'w pli enpòtan pasé had-la ou ka mété-a. Si Bondyé ja ba'w sé bagay-la ki pli enpòtan-an, ès i pa kay ba'w sé pli piti-a ou bizwen-an tou? 26Gadé sé jibyé-a ki an lézè-a. Yo pa ka planté ni yo pa ka wékòlté épi mété sé gwenn-an la pou apwé, mé Papa'w Bondyé ka ba yo manjé. Mwen ka di'w, ou ni twòp pli valè pasé sé jibyé sala. 27Ou pa ka viv pli lontan lè ou twakasé lidé'w asou sé bagay sala.
28"Pouki ou ka twakasé lidé'w pou had pou'w mété? Gadé sé flè-a ki an savann-an. Yo pa ka twavay ni yo pa ka fè had pou mété anlè yo. 29Mé mwen ka di'w, pa menm Wa Sòlomonn épi tout wichès li ki té ni bèl had kon yonn an sé flè sala. 30Sé Bondyé ki ka abiyé sé zèb-la ki an savann-an, sé zèb-la ki la jòdi-a épi denmen yo pa la. Yo ka koupé'y pou chofé fou. Ès Bondyé pa kay pwan ka'w pli mèyè pasé sé zèb-la ki an savann-an? Pa dé fèb lafwa'w fèb!
31"Pa twakasé lidé'w asou ki sa ou kay manjé ében bwè, ében ki sa ou kay mété anlè'w. 32Sé moun-an ki pa konnèt Bondyé-a yonn ki ka twakasé lidé yo pou sé bagay sala. Papa'w Bondyé sav ou bizwen tout sé bagay sala. 33Mé kité Bondyé kondwi lavi'w avan, épi fè tout sa i vlé'w fè, épi i kay ba'w tout sé lézòt bagay sala. 34Pa twakasé lidé'w pou denmen. Ou kay ni asé twakasman lè denmen wivé. Pa pwan twaka denmen épi mété'y asou sa jòdi-a."